Tutter Givskov
Tutter Givskov var en dansk violinist. Efter afgang fra Det Kongelige Danske Musikkonservatorium i 1947 blev hun koncertmester i Tivolis Symfoniorkester i 1951 og derefter medlem af Det Kongelige Kapel i 1954.
Sammen med andre musikere fra Kapellet stiftede hun i 1957 Københavns Strygekvartet, hvor hun spillede som primaria (førsteviolinist) indtil kvartettens ophør i 1994.
Tutter Givskov forlod Kapellet i 1969 og begyndte to år efter en lærergerning på Det Jyske Musikkonservatorium. Her blev hun docent i 1980 og som den første kvinde i Danmark professor 1988-1999 i violin og kammermusik.
Tutter Givskov blev i 1953 gift med pianisten og komponisten Egil Harder. 